書局晚歸
作者：汪藻
朝代：宋

paragraphs: 平生麋鹿姿，不意華屋居。
一爲軒裳攖，所得非所如。
弱跡踵諸彦，清班直周廬。
蓬山切星辰，牙籖明綺疏。
散帙喜所得，懷鉛愧中虛。
暝歸復奚營，一飽不願餘。
寧甘四立壁，懶作三獻書。
高槐障熇煩，清陰落庭除。
幽卧遂終日，兹謀定非疏。
娟娟新月流，翳翳歸雲舒。
懷人發浩歎，屏營以踟躕。
願言果歸志，春波漲隋渠。